**ΔΕΛΤΙΟ ΤΥΠΟΥ**

**Να βρεθεί άμεσα εναλλακτική θέση για το αντλιοστάσιο λυμάτων Α44!**

Οι εργασίες για την κατασκευή του αντλιοστασίου λυμάτων Α44 στην Παχιά Άμμο στο Ακρωτήρι Χανίων συνεχίζονται λιγοστά μέτρα από εκεί που σκάει το χειμέριο κύμα, κάποιες ημέρες μάλιστα με ισχυρή αστυνομική επίβλεψη και ενώ η υπόθεση δεν έχει κλείσει νομικά! Επίσης υπάρχουν σοβαρά ζητήματα όσων αφορά τις εργασίες στο συγκεκριμένο σημείο. Ο Σύλλογος Προστασίας Περιβάλλοντος Σταυρού (S.E.A)  κατέθεσε στις 3 Μαρτίου καταγγελία ενώπιον της Κτηματικής Υπηρεσίας Χανίων, χωρίς να λάβει έως σήμερα απάντηση. Σύμφωνα με τα στοιχεία που έχει συγκεντρώσει ο δικηγόρος μας, οι εργασίες του εργολάβου της ΔΕΥΑΧ γίνονται σεακίνητο της αδιαμφισβήτητης  κυριότητας του Ελληνικού Δημοσίου, **χωρίς να της έχει παραχωρηθεί η χρήση για την εκτέλεση του συγκεκριμένου έργου σε αυτό το ακίνητο προσβάλλοντας κατ΄αυτόν τον τρόπο το δικαίωμα κυριότητας του Ελληνικού Δημοσίου.  Επίσης η έκταση στην οποία κατασκευάζεται το αντλιοστάσιο λυμάτων αποτυπώνεται εκτός των δημοτικών οδών της περιοχής, ενώ στις εγκεκριμένες μελέτες του έργου το αντλιοστάσιο Α44 εμφανίζεται σε διαφορετικά σημεία και οπωσδήποτε σε άλλο σημείο από εκείνο που κατασκευάζεται.** Σύμφωνα με την οριζοντιογραφία που μας έχει δοθεί, αγωγοί του αντλιοστασίου θα περνούν μέσα από τον αιγιαλό**!** Η κατασκευή του αντλιοστασίου λυμάτων γίνεται στην «παραλία» όπου βάσει του Νόμου «απαγορεύεται η κατασκευή κτισμάτων και εν γένει η τοποθέτηση κατασκευασμάτων».

Καλούμε τις αρμόδιες αρχές να επέμβουν άμεσα για να σταματήσουν οι εργασίες και να βρεθεί μία βιώσιμη εναλλακτική θέση. **Μετά την κατάθεση και δημοσιοποίηση αυτής της καταγγελίας, καμία δημόσια αρχή δεν μπορεί να επικαλεστεί ότι δεν γνώριζε!** Έχουν αναρωτηθεί οι αρμόδιες αρχές για την λειτουργικότητα και τη διάρκεια ζωής του αντλιοστασίου αυτού σε μία περιοχή με έντονη διάβρωση και με την διαρκώς αυξανόμενη στάθμη της θάλασσας; Το Α44 κατασκευάζεται λίγα μέτρα από εκεί που σκάει το κύμα, και πολύ κοντά σε οικότοπους και ενδιαιτήματα ειδών προτεραιότητας και στην είσοδο σημαντικού αρχαιολογικού χώρου. Δυστυχώς καμία από τις έως σήμερα τοποθετήσεις τόσο από την Δημοτική Αρχή όσο και από την ΔΕΥΑΧ δεν μας έχουν πείσει ότι το έργο είναι ασφαλές για τη δημόσια υγεία και για το περιβάλλον. Κανείς δεν έχει εξηγήσει τι θα γίνει σε περίπτωση που το αντλιοστάσιο λυμάτων που κατασκευάζουν πάνω σε ασταθές αμμώδες έδαφος υπερχειλίσει και τα λύματα χυθούν εκεί που κάνουν μπάνιο τα παιδιά και γεννούν οι θαλάσσιες χελώνες *Caretta* *caretta*. Κανείς επίσης δεν έχει διαβεβαιώσει ότι δεν θα υπάρχει αγωγός που θα καταλήγει στην θάλασσα σε περίπτωση προβλήματος στο αντλιοστάσιο. Να επισημάνουμε ότι στο βυθό της Παχιάς Άμμου υπάρχουν διάσπαρτες εκτάσεις του προστατευόμενου και απειλούμενου είδους Λιβαδιών Ποσειδωνίας (*Posidonia oceanica*) οι οποίες το καλοκαίρι του 2023 καταγράφηκαν από ερευνητές του Ελληνικού Κέντρου Θαλασσίων Ερευνών (ΕΛ.ΚΕ.Θ.Ε). Στις 29 Φεβρουαρίου στείλαμε αίτημα στην ΔΕΥΑΧ ζητώντας μεταξύ άλλων τα πρακτικά των συζητήσεων της εξέτασης εναλλακτικών θέσεων κατασκευής του Α44 και τους λόγους για τους οποίους απορρίφθηκαν αυτές, τη μελέτη αντοχής υλικών για την κατασκευή στο συγκεκριμένο σημείο, την γεωλογική μελέτη και τη μελέτη βιωσιμότητας και σκοπιμότητας. Παρά το γεγονός ότι ο Σύλλογος μας έχει έννομο συμφέρον να αποκτήσει πρόσβαση σε αυτά τα αρχεία, δεν λάβαμε κανένα έγγραφο ως τώρα. Οι επιπτώσεις για τη δημόσια υγεία και το περιβαλλοντικό κόστος σε περίπτωση υπερχείλισης του αντλιοστασίου θα είναι τεράστιες και την κύρια ευθύνη θα φέρουν όλες οι αρμόδιες υπηρεσίες που επιτρέπουν τη συνέχιση του έργου με τα χρήματα των πολιτών!

Το γεγονός ότι θα είναι ένα υπογειοποιημένοαντλιοστάσιο δεν σημαίνει ότι δεν θα αναβλύζουν δυσάρεστες οσμές όπως συμβαίνει άλλωστε και σε άλλα υπογειοποιημένα αντλιοστάσια (βλέπε Νεώριο) κάτι που θα μπορούσε να βλάψει ανεπανόρθωτα την ποιότητα ζωής των κατοίκων αλλά και τον τουρισμό της περιοχής. Εάν πράγματι η Δημοτική Αρχή ενδιαφέρεται για βιώσιμο τουρισμό θα έπρεπε να προστατεύσει αυτήν την παραλία και τον αρχαιολογικό χώρο που είναι δίπλα και όχι να τα υποβαθμίζει με αυτήν την αδιανόητη επιλογή θέσης για κατασκευή αντλιοστασίου λυμάτων! Να θυμίσουμε ότι προς τιμήν του, ο ίδιος ο πρώην Δήμαρχος Χανίων Τάσος Βάμβουκας, κατά την διάρκεια της θητείας του οποίου επικυρώθηκε η μελέτη του έργου στο συγκεκριμένο σημείο, έχει επισημάνει σε συγκέντρωση διαμαρτυρίας στην Παχιά Άμμο στις 15 Ιανουαρίου 2023, ότι υπήρχαν προβλήματα σε αυτήν την μελέτη και ότι δεν έγινε προσπάθεια από την προηγούμενη Δημοτική Αρχή να βρεθεί μία άλλη τοποθεσία για την κατασκευή του έργου. Τόνισε επίσης ότι είναι ένα έργο το οποίο «δεν σέβεται καθόλου το περιβάλλον». Αντιλαμβάνεται λοιπόν ο κάθε νοήμων άνθρωπος ότι πρόκειται  για ένα λάθος το οποίο πρέπει να διορθωθεί προς όφελος των πολιτών και προς όφελος του περιβάλλοντος. Θέλουμε να είμαστε αρωγοί σε αυτήν την προσπάθεια!

Οι κατηγορίες του Δημάρχου Χανίων ότι θέλουμε να τινάξουμε στον αέρα όλο τον σχεδιασμό του βιολογικού καθαρισμού και στη σημερινή και στη μελλοντική λειτουργία του είναι αβάσιμες και τον καλούμε να ανακαλέσει δημόσια! Υπάρχουν πάνω από 71.600 υπογραφές [ενάντια](https://www.change.org/p/chania-city-council-save-pachia-ammos-beach-in-western-crete-home-of-the-sea-turtle-savetheturtles-sustainabletourism-savepachiaammoschania) στην κατασκευή του αντλιοστασίου λυμάτων στο συγκεκριμένο σημείο. Πέρα από το θέμα της διαβούλευσης που προφανώς δεν έγινε με τους κατοίκους, υπάρχει το θέμα της κοινωνικής συναίνεσης. Κοινωνική συναίνεση δεν υπάρχει και το έργο προσβάλλειτο κοινόπερί δικαίου αίσθημα. Δεν μπορεί να λοιδορείται ο αγώνας κατοίκων και επισκεπτών να προστατεύσουν το περιβάλλον κάτι το οποίο θα όφειλαν να κάνουν όλες οι αρμόδιες αρχές και πρώτα από όλα η Δημοτική Αρχή. Όπως αποδεικνύουν τα γεγονότα, οι επιμέρους μελέτες για δίκτυα και αντλιοστάσια γίνονται χωρίς καμία ουσιαστική μέριμνα για το περιβάλλον με μείζονες περιβαλλοντικές επιπτώσεις και εδώ υπάρχει το κενό του νόμου που ίσως θα ήταν μια καλή αφορμή για το νομοθέτη επιτέλους να δημιουργήσει δικλείδες ασφαλείας ώστε να μην επαναληφθούν ποτέ ξανά τέτοια λάθη. Να θυμίσουμε ότι στον Τερσανά Ακρωτηρίου το αντλιοστάσιο λυμάτων κατασκευάζεται δίπλα σε εποχικό λιμνίο, προκαλώντας σημαντική καταστροφή στον βιότοπο αυτό, το εργοτάξιο πλημύρισε και οι εργασίες έχουν σταματήσει. Στον Καλαθά το αντλιοστάσιο λυμάτων κατασκευάστηκε μέσα σε φαράγγι δίπλα στο Καλαθόρεμα το οποίο προστατεύεται με Προεδρικό Διάταγμα και λίγα μέτρα από το αντλιοστάσιο έχει τοποθετηθεί προειδοποιητική πινακίδα ότι σε περίπτωση πλημμύρας υπάρχει κίνδυνος παράσυρσης! Ποια ακριβώς μελέτη, ποιες υπηρεσίες, επιτρέπουν την χωροθέτηση αυτών των αντλιοστασίων σε τόσο επισφαλής θέσεις;

Επίσης να τονίσουμε ότι τα λύματα του Σταυρού δεν καταλήγουν στη θάλασσα, όπως έχει ειπωθεί από την Δημοτική Αρχή και καλούμε επίσης να ανακαλέσει δημόσια, καθώς με αυτά τα λεγόμενα σπιλώνει τους κατοίκους της περιοχής και την ίδια την περιοχή του Σταυρού που είναι σημαντικός τουριστικός πόρος παγκόσμιας εμβέλειας. Oι διαχειριστές της καντίνας στην Παχιά Άμμο πληρώνουν κάθε καλοκαίρι χιλιάδες ευρώ από ιδίους πόρους για την εκκένωση του βόθρου των δημοτικών τουαλετών που βρίσκονται στην παραλία ώστε να μην καταλήγουν τα λύματα στη θάλασσα, υπηρεσία για την οποία επίσης θα έπρεπε να μεριμνά η δημοτική αρχή και όχι να επωμίζονται το κόστος της οι επιχειρήσεις. Σε κάθε περίπτωση, η ακτή της Παχιάς Άμμου Σταυρού Χανίων είναι ενταγμένη στο Μητρώο ταυτοτήτων υδάτων κολύμβησης με κωδικό ELBW139325169101 και οι αναλύσεις των δειγμάτων της περιοχής αποδεικνύουν διαχρονικά ότι τα ύδατα είναι εξαιρετικής ποιότητας, και αυτό θα όφειλε να το γνωρίζει ο Δήμαρχος!

Από το δικαστήριο δεν υπήρξε θετική ανταπόκριση στο αίτημα μας για έκδοση προσωρινής διαταγής για διακοπή των εργασιών κατασκευής του αντλιοστασίου.Βάση νομοθεσίας έχουν σε αυτή τη φάση το δικαίωμα να  συνεχίσουν τις εργασίες, όπως ξεκίνησαν πάλι να κάνουν στις 13 Μαρτίου. Ωστόσο, πέρα από το ζήτημα με το ιδιοκτησιακό καθεστώς αλλά το γεγονός ότι αγωγοί σχεδιάζεται να περάσουν από τον αιγιαλό, υπάρχουν δύο ακόμα δικαστικές εκκρεμότητες και κανείς δεν μπορεί να γνωρίζει ποια θα είναι η απόφαση των δικαστών: Η εκδίκαση της αίτηση αναστολής ενώπιον του Συμβουλίου της Επικρατείας και η εκδίκαση  την αίτησης ακύρωσης ενώπιον του Συμβουλίου Επικρατείας, η οποία είχε προγραμματιστεί για της 14 Φεβρουαρίου, αλλά αναβλήθηκε επειδή οι αρμόδιες αρχές δεν κατέθεσαν φάκελο και όχι επειδή ο δικός μας δικηγόρος δεν κατάθεσε φάκελο, όπως ειπώθηκε επανειλημμένα. Ζητούμε να σταματήσει ο επικοινωνιακός πόλεμος, η παραπλάνηση της κοινής γνώμης, οι συκοφαντίες και απειλές εναντίον απλών πολιτών που αγωνίζονται για την προστασία αυτής της οικολογικά ευαίσθητης περιοχής.

Την αμέριστη στήριξη στον αγώνα μας έχουν δηλώσει έως τώρα 29 οργανώσεις και περιβαλλοντικές και φιλοζωικές ομάδες από όλη την Ελλάδα, ενώ αναμένουμε την στήριξη και άλλων οργανώσεων. Δεχόμαστε επίσης καθημερινά δεκάδες μηνύματα συμπαράστασης από επισκέπτες του Σταυρού από την υπόλοιπη Ελλάδα αλλά και πολλές άλλες χώρες του κόσμου που έχουν αγαπήσει αυτό το μέρος και αγωνιούν για το μέλλον του.  Ο Σύλλογος μας έχει επικοινωνήσει με τον Μητροπολίτη Κυδωνίας και Αποκορώνου κ. Δαμασκηνό προκειμένου να συμβάλει με κάθε πρόσφορο μέσο να βρεθεί εναλλακτική θέση για τη χωροθέτηση του αντλιοστασίου λυμάτων. Επίσης έχουμε ενημερώσει την ακαδημαϊκή κοινότητα του Πολυτεχνείου Κρήτης για τις ελλιπείς μελέτες αναφορικά με το συγκεκριμένο έργο και αναμένουμε και τη δική τους συμβολή.

**Γνωρίζουμε ότι είναι εφικτό να ζητηθεί παράταση και επανασχεδιασμός του έργου εφόσον υπάρξει μία εμπεριστατωμένη μελέτη αλλαγής χωροθέτησης. Ξεκαθαρίζουμε για άλλη μία φορά ότι τασσόμαστε υπέρ του έργου αλλά σε μία βιώσιμη θέση. Καλούμε για πολλοστή φορά την Δημοτική Αρχή και την ΔΕΥΑΧ σε ειλικρινή διάλογο για να βρεθεί άμεσα μία βιώσιμη θέση μακριά από την παραλία.**

Φωτογραφίες μπορείτε να κατεβάσετε από αυτόν τον σύνδεσμο
[https://wetransfer.com/downloads/96d6e4f10b2375afc0ad08352eca0ddd20240321122126/95a07045ae7a0605c372a5af16d6f1da20240321122202/18c5a6](https://wetransfer.com/downloads/96d6e4f10b2375afc0ad08352eca0ddd20240321122126/95a07045ae7a0605c372a5af16d6f1da20240321122202/18c5a6?trk=TRN_TDL_01&utm_campaign=TRN_TDL_01&utm_medium=email&utm_source=sendgrid)